ธอส.ขนบ้าน ราคาต่ำล้าน ขายคนจน
ธอส.ระดมบ้านราคาต่ำกว่าหลังละล้านบาทปล่อยสินเชื่อให้ผู้มีรายได้น้อยปีหน้า 4,000 ยูนิต
29 ต.ค. 2565

โพสต์ทูเดย์ - ธอส.ระดมบ้านราคาต่ำกว่าหลังละล้านบาทปล่อยสินเชื่อให้ผู้มีรายได้น้อยปีหน้า 4,000 ยูนิต
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า แผนการดำเนินงานของธนาคารปี 2560 จะเน้นดำเนินตามนโยบายของรัฐบาลให้ผู้มีรายได้น้อยมีที่อยู่อาศัยให้มากที่สุด โดยธนาคารได้ร่วมมือกับผู้ประกอบการที่มีบ้านปลูกเสร็จพร้อมอยู่อาศัยราคาไม่เกิน 1 ล้านบาท ที่ในเขตเมืองและปริมณฑล จำนวน 4,000 ยูนิต มาขายให้กับผู้มีรายได้น้อย โดยธนาคารจะปล่อยสินเชื่อเงื่อนไขผ่อนปรนทั้งดอกเบี้ยต่ำ ผ่อนน้อยในระยะเวลายาวให้กับผู้ซื้อบ้าน ซึ่งจะเป็นการช่วยยกระดับชีวิตความเป็นอยู่ของผู้มีรายได้น้อยให้ดีขึ้น
นอกจากนี้ ในปีหน้าธนาคารยังมีแผนออกผลิตภัณฑ์สินเชื่อสำหรับผู้มีรายได้อีกต่อเนื่อง เพื่อให้เข้าถึงกลุ่มผู้มีรายได้น้อยที่ต้องการมีบ้านเพื่ออยู่อาศัยให้มากที่สุด สำหรับสินเชื่อบ้านทั่วไปก็จะดูแลให้ดอกเบี้ยผู้กู้ไม่สูงเพื่อลดภาระในการผ่อนชำระให้มากที่สุด
สำหรับปี 2560 ธนาคารตั้งเป้าปล่อยสินเชื่อ 1.8 แสนล้านบาท เพิ่มขึ้นจากปี 2559 ที่คาดว่าจะปล่อยสินเชื่อได้ 1.7 แสนล้านบาท เป็นการขยายตัวเพิ่มขึ้น 5-6% หรือ 1 หมื่นบาท โดยคาดว่าจะทำกำไรได้ในระดับเดียวกับปีนี้ที่ 9,500ล้านบาท 
“ธนาคารไม่ได้มีเป้าหมายทำกำไรสูงสุด การทำกำไรของธนาคารให้เป็นไปตามเกณฑ์ที่คลังกำหนด ซึ่งมีผลกับค่าตอบแทนพิเศษให้กับพนักงาน หากเกินกว่าที่กำหนด ธนาคารก็จะนำไปลดดอกเบี้ยให้กับลูกค้าตามนโยบาย” นายฉัตรชัย กล่าว